Режиссер булып эшләмәһә лә, Хәлиҙә Ҡолшәрипованың театр буйынса ла таланты ҙур. Ейәнсура халыҡ театрында шөғөлләнә: һуңғы йылдарҙа “Йәшлеккә ҡайтыу”ҙа – Әҡлимә, “Байраҡ аҫтында” спектаклендә (икеһе лә Салауат Әбүзәровтыҡы) – Сара, “Әбейҙәргә ни етмәй”ҙә (Флорид Бүләков) Хәнә роле менән тамашасыларҙан да, режиссер Радмир Дәүләтбәковтан да, Республика халыҡ ижады үҙәге белгесе Тәнзилә Ҡалмырҙинанан да тик маҡтау һүҙҙәре генә ишеткән. Ә Сара роле өсөн автор шәхсән рәхмәт әйткән. “Мин күреп яҙған кешене кәүҙә­ләндерә алдың. Ысын характерҙы сәхнәгә сығарҙың”, – тигән. Шулай уҡ “Йөрәгемдә һайрай һандуғас”, “Хистәремде аңлар­һыңмы, йыр­ҙарымды һанлар­һыңмы” тип аталған концерт программалары менән тамашасыларын моң­ландырып алһа, 2016 йылда хеҙмәттәше Сәүиә Йән­сурина менән бергә “Күрше тормошо әкиәт” тигән театр­­­лаш­­ты­рылған тамаша менән күңелдәрен күтәрҙе.